b'\n_START_ARTICLE_\nKarelia-Upofloor\n_START_SECTION_\nHistoriaa\n_START_PARAGRAPH_\nUpofloor sai alkunsa Nokialle vuonna 1955 perustetusta Kymarnosta, joka valmisti aluksi muoviletkuja ja -putkia. Nokia eli silloinen Suomen Gummitehdas oli valmistanut kumimattoja jo 1930-luvun alusta ja halusi nyt laajentaa moderneihin muovip\xc3\xa4\xc3\xa4llysteisiin. Oman tuotekehityksen sijaan ostettiin valmistuslisenssi suuren brittil\xc3\xa4isen The Marley Floor Tile Co:n kanssa. Mukaan liittyi my\xc3\xb6s Kymin Osakeyhti\xc3\xb6, ja uuden yrityksen nimi Kymarno muodostettiin Kymin, Marleyn ja Nokian nimien alkutavuista._NEWLINE_Ensimm\xc3\xa4isen\xc3\xa4 Pohjoismaissa Kymarno alkoi valmistaa vinyyli-asbestilaattoja nimell\xc3\xa4 Finnflex sek\xc3\xa4 hartsi-asbestilaattoja nimell\xc3\xa4 Finntile. Vuonna 1964 tuotiin markkinoille PVC-matto Finnplano ja huopapohjainen vinyylimatto Pehmo. Kymarnolla oli muovip\xc3\xa4\xc3\xa4llysteiss\xc3\xa4 miltei sadan prosentin markkinaosuus Suomessa, mink\xc3\xa4 lis\xc3\xa4ksi yritys harjoitti vienti\xc3\xa4 aluksi Neuvostoliittoon ja Ruotsiin ja sitten my\xc3\xb6s Etel\xc3\xa4-Eurooppaan ja L\xc3\xa4hi-it\xc3\xa4\xc3\xa4n. Lattiamateriaalien lis\xc3\xa4ksi Kymarno valmisti muoviputkia sek\xc3\xa4 pakkausteollisuuden tarvitsemia muovikalvoja. _NEWLINE_Karelia Parketti sai alkunsa Heikki V\xc3\xa4\xc3\xa4n\xc3\xa4sen 1981 perustamasta Parkettiliike V\xc3\xa4\xc3\xa4n\xc3\xa4nen Oy:st\xc3\xa4. Vuonna 1991 Karelia Parketti laajensi maahantuonnista valmistukseen ostamalla tuupovaaralaisen parkettitehtaan. Toinen tehdas Kuopioon valmistui 1998. Karelia Parketille my\xc3\xb6nnettiin Tasavallan Presidentin kansainv\xc3\xa4listymispalkinto vuonna 2000._NEWLINE_Karelia-Upofloorin enemmist\xc3\xb6omistajana on vuodesta 2004 ollut Hartwallin suku. Heid\xc3\xa4n aikanaan yritys on aloittanut tuotannon Romaniassa ja liitt\xc3\xa4nyt konserniin keraamisten laattojen ja lasitiilien tuontia ja myynti\xc3\xa4 harjoittavan Laattamaailma Oy:n._NEWLINE_Vuonna 2012 Karelia-Upofloor ja ruotsalainen AB Gustaf K\xc3\xa4hr yhdistyv\xc3\xa4t. P\xc3\xa4\xc3\xa4omistajiksi Triton ja Hartwall Capital.'